દક્ષિણ ગુજરાતના વલસાડ જિલ્લાના મોતીપુરા નામના ગામમાં રહેતી શબાના નામની યુવતીની ગરીબી અને લાચારીનો ફાયદો ઉઠાવીને તેને લગ્નના નામે સિદ્ધપુરના રહેવાસી કેશા રવજી ઠાકોરને ૫૪ હજાર રૂપિયામાં વેચવામાં આવી હતી. વાલીઓએ આ છોકરી ગુમ થતાં પોલીસમાં મિસિંગની ફરિયાદ નોંધાવી હતી. તેની તપાસમાં આ કેસ પકડાયો હતો. આ કેસ અંગે વલસાડના એસપી પ્રેમવીર સિંહ કહે છે, ‘વલસાડની ગવર્મેન્ટ કોલોનીમાં રહેતી હિરલ ઉર્ફે જીગલી, ખેરગામની રહેવાસી દક્ષા સોલંકી અને પ્રકાશ ઉર્ફે પકાની ટુકડી અતિશય ગરીબ યુવતીઓને વેચવાનું રેકેટ ચલાવતાં હતાં. પોલીસે ગેન્ગના મુખ્ય સૂત્રધાર પ્રકાશની પંચલાઇના માધવફળિયામાંથી ધરપકડ કરી હતી. ગેન્ગના સભ્યો વલસાડના ગામડાંની યુવતીઓે મહેસાણા અને અમદાવાદ લાવીને લગ્ન અર્થે વેચી દેતા હતા. અત્યાર સુધીમાં ૪૦૦ જેટલી યુવતીઓને વેચી હોવાનું પ્રકાશે પ્રાથમિક તપાસમાં કબૂલ્યું હતું.’